b'\n_START_ARTICLE_\nAnts Laaneots\n_START_SECTION_\nLapsuus ja koulutus\n_START_PARAGRAPH_\nNeuvostomiehityshallinnon toteuttamien maaliskyyditt\xc3\xa4misten aikaan (25.3.1949) kyyditettiin vuoden ik\xc3\xa4inen Laaneots yhdess\xc3\xa4 \xc3\xa4itins\xc3\xa4 ja enonsa kanssa Siperiaan Temran kyl\xc3\xa4\xc3\xa4n, joka sijaitsi Krasnojarskin aluepiirin Sarypovon piriss\xc3\xa4. Syy perheen kyyditt\xc3\xa4miselle l\xc3\xb6ytyi siit\xc3\xa4, ett\xc3\xa4 l\xc3\xa4hes kaikki suvun miehet olivat l\xc3\xa4hteneet mets\xc3\xa4veljiksi, my\xc3\xb6s Antsin is\xc3\xa4 Aleksander eli Sannu. \xc3\x84iti kuoli Siperian-karkotuksen aikana vuonna 1952 verenmyrkytykseen. Samoin is\xc3\xa4 kuoli karkotuksessa. Kaksi vuotta my\xc3\xb6hemmin (1953) Laaneots aloitti koulutiens\xc3\xa4 sik\xc3\xa4l\xc3\xa4isess\xc3\xa4 koulussa. Viimein elokuussa 1958 p\xc3\xa4\xc3\xa4si h\xc3\xa4n enonsa kanssa takaisin Viroon Nikita Hru\xc5\xa1t\xc5\xa1ovin my\xc3\xb6nt\xc3\xa4m\xc3\xa4n armahduksen my\xc3\xb6t\xc3\xa4. Ensimm\xc3\xa4inen vuosi meni t\xc3\xa4din luona Oraj\xc3\xb5ella, mutta 1959 h\xc3\xa4n muutti takaisin syntym\xc3\xa4kotiinsa yhdess\xc3\xa4 enonsa kanssa. Koulua h\xc3\xa4n k\xc3\xa4vi Kilingi-N\xc3\xb5mmella ja valmistui vuonna 1965 Killingi-N\xc3\xb5mmen lukiosta suorittaen yhden vuoden aikana lukion kaksi viimeist\xc3\xa4 luokkaa. Eno oli sairas, kes\xc3\xa4ll\xc3\xa4 oli tienattava vaatteet ja muut tarvittavat kouluvuodeksi, joten taloudellisesti j\xc3\xa4rkevint\xc3\xa4 oli k\xc3\xa4yd\xc3\xa4 lukio mahdollisimman nopeasti loppuun. Sotilasuran valitsemiseen vaikutti mielenkiinnon lis\xc3\xa4ksi taloudelliset syyt, jotka sulkivat pois mahdollisuuden yliopisto-opintoihin. Laaneots oli jo 13-14-vuotiaana kiinnostunut sodank\xc3\xa4ynnist\xc3\xa4 ja sotatieteist\xc3\xa4. Tuolloin h\xc3\xa4n oli P\xc3\xa4rnussa Voennaja Kniga-kirjakaupan ("Sotakirjoja") kanta-asiakas. Erityisesti kiinnosti sotahistoria ja Laaneots suunnitteli lukion j\xc3\xa4lkeen menn\xc3\xa4 opiskelemaan yliopistoon historiaa, mutta oli lopulta miettinyt "mill\xc3\xa4 el\xc3\xa4isin"._NEWLINE_Lukion j\xc3\xa4lkeen Laaneots ty\xc3\xb6skenteli vuoden ajan Tallinnan P\xc3\xa4\xc3\xa4sk\xc3\xbclan rautatieaseman mekaanikon apulaisena. Vuonna 1966 Laaneots p\xc3\xa4\xc3\xa4tti l\xc3\xa4hte\xc3\xa4 sotakouluun. Aluksi h\xc3\xa4nt\xc3\xa4 yritettiin saada Leningradiin merisotakouluun sukellusvenelinjalle, jonka vaativat kokeet Laaneots l\xc3\xa4p\xc3\xa4isikin, mutta merill\xc3\xa4 kalastusaluksella ollut serkku suositteli jotakin muuta alaa. N\xc3\xa4in ollen Laaneots mietti jalkav\xc3\xa4kikoulun ja panssarikoulun v\xc3\xa4lill\xc3\xa4, josta valitsi j\xc3\xa4lkimm\xc3\xa4isen arveltuaan omien sanojensa mukaan virheellisesti sen olevan v\xc3\xa4hemm\xc3\xa4n fyysinen. Vaihtoehdoiksi siis j\xc3\xa4iv\xc3\xa4t kaartin korkeakoulut Uljanovskissa tai Harkovassa, joista Laaneots valitsi j\xc3\xa4lkimm\xc3\xa4isen ajattelen sen olevan etel\xc3\xa4isen sijaintinsa takia ilmastollisesti parempi. Suku ja tytt\xc3\xb6yst\xc3\xa4v\xc3\xa4 oli vastaan "Ven\xc3\xa4j\xc3\xa4lle" muuttoa.\n_START_SECTION_\nUra puna-armeijassa\n_START_PARAGRAPH_\nLaaneots l\xc3\xa4p\xc3\xa4isi kovan kilpailun ja tuli valituksi Ukrainan Harkovaan Kaartin korkeampaan panssarikouluun, jossa opiskeli vuosina 1966\xe2\x80\x931970. Laaneots oli ainut Baltiasta kotoisin oleva kadetti. Sotakoulun muut opiskelijat olivat ven\xc3\xa4l\xc3\xa4isi\xc3\xa4, ukrainalaisia ja valkoven\xc3\xa4l\xc3\xa4isi\xc3\xa4. Laaneots lopetti sotakoulun erinomaisin arvosanoin (cum laude) toivoen, ett\xc3\xa4 aiempin lupausten mukaisesti p\xc3\xa4\xc3\xa4sisi mieleiseens\xc3\xa4 sotilaspiiriin eli h\xc3\xa4nen tapauksessaan Baltiaan. Kiovan sotilaspiirin komentaja kuitenkin m\xc3\xa4\xc3\xa4r\xc3\xa4si, ett\xc3\xa4 valmistuneista parhaimpien tulee j\xc3\xa4\xc3\xa4d\xc3\xa4 Ukrainaan, joten Laaneotsan sijoituspaikaksi m\xc3\xa4\xc3\xa4r\xc3\xa4ttiin 48. panssaridivisioona Desnassa 67\xc2\xa0km Kiovasta pohjoiseen. Vuosista 1970\xe2\x80\x931978 ensimm\xc3\xa4iset kaksi vuotta h\xc3\xa4n toimi joukkueenjohtajana, sitten kolme vuotta komppanianp\xc3\xa4\xc3\xa4llikk\xc3\xb6n\xc3\xa4 ja lopulta kolme vuotta panssaripataljoonan komentajana._NEWLINE_Vuonna 1978 Laaneots p\xc3\xa4\xc3\xa4si jatkamaan opintojaan Moskovaan Malinovskin panssarijoukkojen akatemiaan. Laaneots erikoistui esikuntaty\xc3\xb6skentelyyn ja joukkojen johtamiseen valmistuen lopulta vuonna 1981 yleisesikuntaupseeriksi kiitett\xc3\xa4vin arvosanoin (cum laude). Laaneots anoi j\xc3\xa4lleen siirtoa Baltian sotilaspiiriin tuloksetta. H\xc3\xa4net m\xc3\xa4\xc3\xa4r\xc3\xa4ttiin Kiinan rajalle It\xc3\xa4-Kazakstaniin 155. motorisoidun kiv\xc3\xa4\xc3\xa4ridivisioonan panssarirykmenttiin, jossa h\xc3\xa4n toimi esikuntap\xc3\xa4\xc3\xa4llik\xc3\xb6n\xc3\xa4 vuosina 1981\xe2\x80\x931982. Edelleen Kazakstanissa vuosina 1982\xe2\x80\x931987 h\xc3\xa4n toimi 78. panssaridivisioonan esikuntap\xc3\xa4\xc3\xa4llikk\xc3\xb6n\xc3\xa4 ja panssarirykmentin komentajana. Laaneotsan tuo 78. panssaridivisioonan ajan kollegasta Anatoli Kva\xc5\xa1ninista tuli sittemmin Ven\xc3\xa4j\xc3\xa4n federaation p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6._NEWLINE_Joulukuussa 1986 Laaneots sai m\xc3\xa4\xc3\xa4r\xc3\xa4yksen l\xc3\xa4hte\xc3\xa4 divisioonan neuvonantajaksi Afganistaniin, jossa Neuvostoliitto k\xc3\xa4vi kuudetta vuotta sotaa. Tilanne oli aiheuttaa pahan perhekriisin, mutta yll\xc3\xa4tt\xc3\xa4en helmikuun alussa 1987 Laaneots m\xc3\xa4\xc3\xa4r\xc3\xa4ttiinkin Etiopiaan, jossa samoin oli k\xc3\xa4ynniss\xc3\xa4 sota. Etiopiaan Laaneots saapui 8. maaliskuuta 1987 ja toimi siell\xc3\xa4 jalkav\xc3\xa4kidivisioonan sek\xc3\xa4 armeijakunnan komentajien neuvonantajana. Divisioonan vahvuus oli vain 9000 miest\xc3\xa4 ja Laaneots johti 36 neuvostoupseerin esikuntaa. Neuvonantamisen lis\xc3\xa4ksi h\xc3\xa4nen ja esikuntasa teht\xc3\xa4v\xc3\xa4 oli valmistella operaatiosuunnitelmia ja auttaa taisteluvalmisteluissa. Laaneots toimi oli mm. puolitoista kuukautta piiritetyss\xc3\xa4 Tigrayn maakunnan p\xc3\xa4\xc3\xa4kaupungissa Mekeless\xc3\xa4, joka oli jatkuvat tulituksen alla. Rintamatoimiin h\xc3\xa4n osallistui samalle eli historiallisen Aksumin alueella. Etiopian ajasta Laaneots on sanonut vain, ett\xc3\xa4 "olen tappamista tarpeeksi n\xc3\xa4hnyt ja sit\xc3\xa4 itse tehnyt". Lis\xc3\xa4ksi h\xc3\xa4n k\xc3\xa4rsii edelleen kranaatinheitintulituksen aiheuttamista p\xc3\xa4\xc3\xa4ns\xc3\xa4ryist\xc3\xa4._NEWLINE_Vuodesta 1988 alkaen Laaneots sai sotapostissa Virosta enoltaan virolaisia lehti\xc3\xa4, kuten kommunistisen puolueen Rahva H\xc3\xa4\xc3\xa4lt\xc3\xa4, ja omien sanojensa mukaan ymm\xc3\xa4rsi, ett\xc3\xa4 "Neuvostoliitossa on jotakin sekaisin" (NSV Liidus on midagi sassis). H\xc3\xa4n alkoi haaveilla Viroon paluusta. H\xc3\xa4n otti yhteytt\xc3\xa4 Viron SNT:n sotakomissaariin, kenraalimajuri Rein P\xc3\xb5deriin, joka taas otti yhteytt\xc3\xa4 Viron kommunistisen puolueen p\xc3\xa4\xc3\xa4sihteeriin V\xc3\xa4ino V\xc3\xa4ljakseen. Tarton sotakomissaari eversti J\xc3\xbcri Kallit kuoli auto-onnettomuudessa vuoden 1989 lopulla ja P\xc3\xb5der varasi t\xc3\xa4lt\xc3\xa4 j\xc3\xa4\xc3\xa4neen viran Laaneotsalle.Laaneotsan piti olla Etiopiassa vain tasan kaksi vuotta, mutta palvelusaikaa haluttiin jatkaa viel\xc3\xa4 vuodella. Laaneots kuitenkin selvisi lopulta vain puolen vuoden lis\xc3\xa4ajalla ja palasi Neuvostoliittoon elokuussa 1989._NEWLINE_Palattuaan Neuvostoliittoon Laaneotsalle my\xc3\xb6nnettiin Punat\xc3\xa4hden ritarikunnan ritarimerkki. Moskovassa SNTL:n maavoimien henkil\xc3\xb6st\xc3\xb6hallinto halusi kuitenkin l\xc3\xa4hett\xc3\xa4\xc3\xa4 Laaneotsan divisioonan komentajaksi Valko-Ven\xc3\xa4j\xc3\xa4lle. Laaneots kielt\xc3\xa4ytyi ja vetosi, ett\xc3\xa4 h\xc3\xa4n halusi kotimaahansa, jossa h\xc3\xa4nell\xc3\xa4 oli jo paikka tiedossa, vaikka per\xc3\xa4ti kolme virka-astetta alempaan teht\xc3\xa4v\xc3\xa4\xc3\xa4n kuin h\xc3\xa4nell\xc3\xa4 olisi ollut oikeus. Lopulta itse henkil\xc3\xb6st\xc3\xb6p\xc3\xa4\xc3\xa4llikk\xc3\xb6 yritti maanitella Laaneotsa ja piti t\xc3\xa4m\xc3\xa4n ratkaisua typer\xc3\xa4n\xc3\xa4. Laaneotsalta kysyttiin ymm\xc3\xa4rt\xc3\xa4\xc3\xa4k\xc3\xb6 t\xc3\xa4m\xc3\xa4, ett\xc3\xa4 divisioonan komentajuutta tarjotaan upseerille vain kerran el\xc3\xa4m\xc3\xa4ss\xc3\xa4.  H\xc3\xa4n kuitenkin piti kannastaan kiinni ja Laaneots aloitti kutsunta- ja mobilisaatioasioista vastaavan Tarton sotilaskomissariaatin eli "voenkomatin" p\xc3\xa4\xc3\xa4llikk\xc3\xb6n\xc3\xa4. Viroon palattuaan Laaneots tuli tunnetuksi vahvalla ven\xc3\xa4j\xc3\xa4n aksentilla puhumastaan virosta. Sittemmin vuosien mittaan ven\xc3\xa4l\xc3\xa4inen aksentti on heikentynyt._NEWLINE_Heti sotakomissaarina Laaneots osallistui Tartossa kansallismielisten salaisiin neuvotteluihin, joissa keskusteltiin suojeluskuntaj\xc3\xa4rjest\xc3\xb6 Kaitseliiton ja puolustusvoimien palauttamisesta. Toisinajattelija- ja itsen\xc3\xa4isyyspiireiss\xc3\xa4 h\xc3\xa4nen tunnettiin salanimell\xc3\xa4 "Onu" (suom. set\xc3\xa4). H\xc3\xa4n jopa tapasi Tukholmassa istuneen Viron pakolaishallituksen sotaministerin J\xc3\xbcri Toomepuun virassa ollessaan Kes\xc3\xa4ll\xc3\xa4 1990 Laaneots tutustui Tarton maanalaisen suojeluskunnan p\xc3\xa4\xc3\xa4llikk\xc3\xb6\xc3\xb6n Johannes Kertiin, josta sittemmin tuli my\xc3\xb6s Viron puolustusvoimain komentaja. Laaneots auttoi suojeluskuntaa suunnittelemaan joukkojen rakennetta ja koulutusta. Laaneots teki yhteisty\xc3\xb6t\xc3\xa4 Tarton kaupunginneuvoston kanssa ja yritti toimia neuvostojen ja kansalaisten v\xc3\xa4litt\xc3\xa4j\xc3\xa4n\xc3\xa4 sek\xc3\xa4 tiedottaa kaikesta tiet\xc3\xa4m\xc3\xa4st\xc3\xa4\xc3\xa4n heti kaupungin johdolle.\n_START_SECTION_\nUra Kaitsev\xc3\xa4ess\xc3\xa4\n_START_PARAGRAPH_\nViro palautti itsen\xc3\xa4isyytens\xc3\xa4 20. elokuuta 1991. Viron korkein neuvosto hyv\xc3\xa4ksyi p\xc3\xa4\xc3\xa4t\xc3\xb6ksen yleisen asevelvollisuusarmeijan toteuttamisesta 31. elokuuta. Viron puolustusvoimat (Eesti Kaitsev\xc3\xa4gi) p\xc3\xa4\xc3\xa4tettiin palauttaa 3. syyskuuta, jolloin puolustusministeri viranhoitajaksi nimitettiin valtioministeri Raivo Vare, joka pyysi heti Laaneotsaa organisoimaan Kaitsev\xc3\xa4ke\xc3\xa4. Virallisesti Laaneots nimitettiin puolustusvoimain p\xc3\xa4\xc3\xa4esikunnan (Kaitsej\xc3\xb5udude Peastaap) p\xc3\xa4\xc3\xa4llik\xc3\xb6n viranhoitajaksi, vaikka p\xc3\xa4\xc3\xa4esikuntaa ei ollut viel\xc3\xa4 olemassakaan. Itse asiassa syyskuussa 1991 Laaneots toimi parin kolmen viikon ajan kahden maan armeijan palveluksessa. Lopulta h\xc3\xa4n ilmoitti omavaltaisesti eroavansa puna-armeijasta, mist\xc3\xa4 h\xc3\xa4net uhattiin haastaa oikeuteen, mutta sit\xc3\xa4 ei koskaan tapahtunut puna-armeijan nopeasti edenneen hajoamisen takia. Virallinen nimitys p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6ksi tuli 27. huhtikuuta 1992. Ven\xc3\xa4j\xc3\xa4n federaatio vei Laaneotsalta everstin (polkovnik) arvon syyskuussa 1992, mutta sill\xc3\xa4 ei ollut v\xc3\xa4li\xc3\xa4, koska h\xc3\xa4n oli saanut Viron everstin (kolonel) arvon korkeimman neuvoston puheenjohtajalta Arnold R\xc3\xbc\xc3\xbctelilt\xc3\xa4 11. toukokuuta 1992 m\xc3\xa4\xc3\xa4r\xc3\xa4yksell\xc3\xa4 nro 29._NEWLINE_P\xc3\xa4\xc3\xa4esikunnan p\xc3\xa4\xc3\xa4llikk\xc3\xb6n\xc3\xa4 Laaneots toimi kahteen otteeseen vuosina 1991\xe2\x80\x931994 ja 1997\xe2\x80\x931999. Vuosien 1994-1996 aikana Laaneots ei toiminut puolustusvoimain palveluksessa, koska maan ensimm\xc3\xa4iseksi puolustusvoimain komentajaksi valittu Yhdysvaltain armeijan eversti Aleksander Einseln ei luottanut korkeana neuvostoarmeijan upseerina toimineeseen Laaneotsaan._NEWLINE_Vuonna 1997 Laaneots aloitti Kaitsev\xc3\xa4en p\xc3\xa4\xc3\xa4tarkastajana ja vuosina 1999\xe2\x80\x932001 Baltian maanpuolustustutkimuskeskuksen johtajana. Ennen Kaitsev\xc3\xa4en komentajuutta Laaneots toimi vuosina 2001-2006 Viron sotilasakatemian (Kaitsev\xc3\xa4e \xc3\x9chendatud \xc3\x95ppeasutused) johtajana ja vuosina 2002-2006 Viron sotilasasiamiehen\xc3\xa4 Ven\xc3\xa4j\xc3\xa4ll\xc3\xa4 ja Ukrainassa._NEWLINE_Viron itsen\xc3\xa4isyyden palauttamisen j\xc3\xa4lkeen Laaneots on hankkinut sotilaallista lis\xc3\xa4koulutusta Roomassa sijaitsevassa NATO:n maanpuolustuskorkeakoulussa (NATO Defence College) sek\xc3\xa4 Suomessa valtakunnallisilla maanpuolustuskursseilla._NEWLINE_Marraskuussa 2006 Kaitsev\xc3\xa4en v\xc3\xa4istyv\xc3\xa4 komentaja Tarmo K\xc3\xb5uts mainitsi 58\xe2\x80\x93vuotiaan kenraalimajuri Ants Laaneotsan mahdollisena seuraajanaan. Lopulta 16. marraskuuta 2006 tasavallan presidentti Toomas Hendrik Ilves esitti riigikogulle Laaneotsan valitsemista uudeksi Kaitsev\xc3\xa4en komentajaksi. Riigikogu valitsi Laaneotsan maan uudeksi puolustusvoimain komentajaksi 5. joulukuuta 2006 \xc3\xa4\xc3\xa4nin 77\xe2\x80\x932. Ennen t\xc3\xa4t\xc3\xa4 23. marraskuuta riigikogu oli p\xc3\xa4\xc3\xa4tt\xc3\xa4nyt, ett\xc3\xa4 Kaitsev\xc3\xa4en komentajan ei en\xc3\xa4\xc3\xa4 tarvitse 60 vuotta t\xc3\xa4ytetty\xc3\xa4\xc3\xa4n erota virastaan, vaan h\xc3\xa4n voi toimia viisivuotisen virkakautensa loppuun asti. T\xc3\xa4m\xc3\xa4 viisivuotiskausi loppuikin sitten 5. joulukuuta 2011._NEWLINE_Jo ensimm\xc3\xa4isess\xc3\xa4 haastattelussaan valintansa j\xc3\xa4lkeen 6. joulukuuta 2006 Laaneots mainitsi Viron turvallisuudelle suurimmaksi uhaksi Ven\xc3\xa4j\xc3\xa4n. Eesti P\xc3\xa4evalehdelle h\xc3\xa4n totesi, ett\xc3\xa4 "Vaatimattomasti sanoen on meid\xc3\xa4n naapurinamme ep\xc3\xa4yst\xc3\xa4v\xc3\xa4llinen valtio. Ja t\xc3\xa4ss\xc3\xa4 suhteessa Ven\xc3\xa4j\xc3\xa4 todellakin on Viron suurin turvallisuusongelma." T\xc3\xa4m\xc3\xa4 linjaus nostatti myrskyn Ven\xc3\xa4j\xc3\xa4ll\xc3\xa4._NEWLINE_9. joulukuuta 2006 Laaneots aloitti yhdess\xc3\xa4 p\xc3\xa4\xc3\xa4ministeri Andrus Ansipin kanssa ensimm\xc3\xa4isen virallisen ulkomaanvierailunsa matkakohteenaan Afganistan.'